Folketing
2005-11-02

Ja, det gør der faktisk. Og jeg synes, det er groft at sige, at de passer på sig selv. Jeg synes faktisk, det er ret groft at sige, at de bare passer på sig selv, som om det ikke var vigtigt nok. Der er jo faktisk danske soldater, der er kommet galt af sted, og nogle på den allerværste måde ved at miste livet. Så jeg synes ikke, man skal stå og nedvurdere det, at de passer på sig selv. Men det, at alle 530 medvirker til genopbygningen, er jo en sandhed, for dem, der er sat, om jeg så må sige, til det direkte civilt-militære samarbejde, og dem, som arbejder konkret med genopbygningsprojekter, kan jo kun gøre det under betryggende forhold, hvis der er nogle, som hjælper med til at sikre ikke bare sig selv, men også sikre, at det arbejde kan finde sted. Så derfor synes jeg, at hr. Villy Søvndal skal være lidt forsigtig. Nu har han jo ikke været til stede i Irak og set det med egne øjne. Jeg synes, hr. Villy Søvndal skal være noget forsigtig med at tale nedvurderende om det, at soldaterne passer på sig selv. Det synes jeg faktisk også at de har pligt til.